Útlit er fyrir að norðanáttin verði svo sterk á morgun að Esjan , sem alla jafna veitir ágætisskjól , geri það ekki lengur . Fyrir vikið myndast eins konar fjallabylgja sem brotnar frá Esjunni yfir norðurströndina á Seltjarnarnesinu . Þetta segir Einar Sveinbjörnsson veðurfræðingur í samtali við mbl.is . Svona lagað gerist ekki oft , líklega síðast í „ Höfðatorgsveðrinu “ 2. nóvember 2012 . Einnig nefnir Einar veturinn 1966 . Við þessar aðstæður ýfist sjórinn upp í Kollafirði vegna vindsins og aldan skellur á Sæbrautinni . Ef veðurspár ganga eftir , sem miklar líkur eru á að sögn Einars , mun þetta hitta nokkuð á flóðið því hásjávað verður um fimmleytið en þá hefur óveðrið brostið á með miklum þunga . Þari og grjót upp á Sæbraut Einar , sem hefur skoðað öldulíkan Veðurstofu Íslands , reiknar með því að sjór verði ekki það eina sem fer upp á Sæbrautina heldur einnig þari og jafnvel grjót . Einar Sveinbjörnsson veðurfræðingur . mbl.is / Sigurður Bogi Man varla eftir öðru eins „ Ég hef í rauninni ekki séð svona mikið norðanveður í dálítið langan tíma , “ segir Einar , sem telur vesta veðrið ekki munu ná mikið inn á nesið . Það nái kannski upp á Skólavörðuholt og langleiðina á Miklubraut en ekki mikið lengra . Fyrir norðan , þar sem vindurinn kemur af úthafi , verður flóðið annað kvöld um klukkan 20 til 22 . Útlit er fyrir að ölduhæðin verði 10 til 11 metrar , jafnvel meiri , og skella öldurnar meðal annars á höfnunum á Sauðárkróki og Siglufirði . „ Það verður skaplegra en hvasst þó annars staðar , en svona víðtækt norðanveður fyrir landið allt eins og þetta — það eru orðin ansi mörg ár síðan það gerði slíkt . “ Hann reiknar með að veðrið nái hámarki síðdegis um vestanvert landið og á höfuðborgarsvæðinu seinna , eða á milli 18 og 21 . Norðaustan - og austanlands verður veðrið einnig mjög slæmt en líklega verður það á miðvikudaginn .